ইউসুফ ইবনে আবি সাজ

**ইউসুফ ইবনে আবি সাজ** ( মৃত্যু: ৯২৮) ছিলেন ৯০১ সাল থেকে তাঁর মৃত্যু পর্যন্ত আজারবাইজানের সাজিদ আমির। তিনি আবু সাজ দেবদাদের পুত্র ও মুহাম্মাদ ইবনে আবি সাজের ছোট ভাই ছিলেন। 

## আর্মেনীয় ও জর্জিয়দের সাথে যুদ্ধ

৯০১ সালে ইউসুফ তার ভ্রাতুষ্পুত্র দেবদাদ ইবনে মুহাম্মদকে ক্ষমতাচ্যুত করে নিজে ক্ষমতায় আসেন। তখন তিনি মারাগা শহরের প্রাচীর ভেঙে ফেলেন এবং সেখান থেকে রাজধানী স্থানান্তর করে আরদাবিলে নিয়ে যান। এরপর কিছুদিনের মধ্যেই আর্মেনিয়ার বাগরাতী রাজা প্রথম স্মবাত নিজেকে খলিফা আল-মুকতাফির প্রত্যক্ষ অধীনস্থ হওয়ার প্রস্তাব দেন। এটি সাজিদদের আর্মেনীয় স্বার্থের জন্য হুমকি হয়ে দাঁড়ায়; ফলে ইউসুফ স্মবাতকে তার দরবারে হাজির হতে নির্দেশ দেন। কিন্তু স্মবাত তা প্রত্যাখ্যান করলে ইউসুফ আর্মেনিয়ায় আক্রমণ চালান। শেষ পর্যন্ত ৯০৩ সালে উভয় পক্ষের মধ্যে একটি সমঝোতা হয়; ইউসুফ স্মবাতকে একটি মুকুট প্রদান করেন, যার মাধ্যমে স্মবাত তার প্রভুত্ব স্বীকার করেন। তবে ইউসুফ কখনোই খলিফার সঙ্গে তার সম্পর্ক আনুষ্ঠানিকভাবে নির্ধারণ করেননি। তাই উভয়ের মধ্যে শত্রুতা তৈরি হয়। ৯০৮ সালে খলিফা তার বিরুদ্ধে একটি সেনাবাহিনী প্রেরণ করেন; কিন্তু আল-মুকতাফির মৃত্যু হলে তার উত্তরসূরি আল-মুক্তাদির সাজিদদের সঙ্গে শান্তি স্থাপন করেন। এই শান্তি প্রতিষ্ঠায় খলিফার উজির আলি ইবনুল ফুরাত বিশেষ ভূমিকা পালন করেন। এরপর থেকে ইউসুফ তাকে বাগদাদে নিজের রক্ষাকর্তা হিসেবে বিবেচনা করতেন এবং প্রায়য় নিজের মুদ্রায় তার নাম উৎকীর্ণ করতেন। এই  ফলে ৯০৯ সালে খলিফা ইউসুফকে আজারবাইজান ও আর্মেনিয়ার শাসনভার আনুষ্ঠানিকভাবে প্রদান করেন।

পূর্বে ইউসুফ ও খিলাফতের মধ্যে সংঘর্ষ চলাকালে খলিফা স্মবাতকে সাজিদদের বিরুদ্ধে উৎসাহিত করেছিলেন। তাই পরবর্তীতে খলিফার সঙ্গে চুক্তি করার পর ইউসুফ প্রতিশোধ নেওয়ার সিদ্ধান্ত নেন। তিনি ভাস্পুরাকানের যুবরাজ গাগিক আরৎসরুনির সঙ্গে জোট বাঁধেন, যিনি বাগরাতিদের সঙ্গে নাখিচেভান প্রদেশ নিয়ে বিরোধে জড়িয়ে ছিলেন। গাগিক ইউসুফের অধীনস্থ হয়ে যান এবং ইউসুফ তাকে একটি মুকুট প্রদান করেন। ৯০৯ সালে ইউসুফ নাখিচেভান দখল করেন এবং গাগিকের সহায়তায় সিউনিক অঞ্চলের ওপরও নিয়ন্ত্রণ প্রতিষ্ঠা করেন। এরপর ইউসুফ স্মবাতকে তাড়া করতে থাকেন এবং শীতকাল অতিবাহিত করার পর ৯১০ সালে ইয়েরেভানের উত্তরে স্মবাতের দুই পুত্র আশোত ও মুশেলের নেতৃত্বাধীন বাহিনীকে পরাজিত করেন। মুশেল বন্দী হন এবং পরে তাকে বিষ প্রয়োগে হত্যা করা হয়।

এরপর থেকে সাজিদ ও বাগরাতীয়দের মধ্যে যুদ্ধ অব্যাহত থাকে, যার ফলে গোটা অঞ্চল ধ্বংসস্তূপে পরিণত হয় এবং আর্মেনীয়রা মুসলিমদের হাতে পরাজিত হয়। ৯১৩ সালের দিকে ইউসুফ একটি দুর্গে স্মবাতকে অবরুদ্ধ করতে সক্ষম হন। যদিও অবরোধের মাধ্যমে দুর্গ দখল করা সম্ভব হয়নি; তবুও যুদ্ধ শেষ করার আশায় স্মবাত স্বেচ্ছায় আত্মসমর্পণ করেন। ইউসুফ প্রথমে তাকে মুক্তি দিলেও পরে আবার বন্দী করে এক বছর কারাগারে রাখেন। এরপর এরেনজাক দুর্গ অবরোধের সময় দুর্গের রক্ষকদের আত্মসমর্পণে বাধ্য করতে ইউসুফ স্মবাতকে নির্যাতন করে হত্যা করেন এবং তার দেহ ডভিনে পাঠিয়ে ঝুলিয়ে রাখা হয়। স্মবাতের মৃত্যুর পর তার পুত্র দ্বিতীয় আশোত সিংহাসনে আরোহণ করেন। ইউসুফ প্রথমে তাকেও পরাজিত করার চেষ্টা করেন; কিন্তু গাগিক তাকে সহযোগিতা করতে অস্বীকৃতি জানালে তিনি আশোতকে প্রতিদ্বন্দ্বী রাজা হিসেবে ডভিনে বসান। এদিকে দ্বিতীয় আশোত আর্মেনীয়দের সমর্থন অর্জন করেন এবং বাইজেন্টাইনদের সহায়তাও পান। পরবর্তীতে খলিফার সঙ্গে নতুন করে সমস্যায় জড়িয়ে পড়ায় ইউসুফ ৯১৭ সালে আশোতের সঙ্গে শান্তি স্থাপন করেন এবং তাকে একটি মুকুট প্রদান করেন।

৯১৪ সালে ইউসুফ জর্জীয় ভূখণ্ডেও অভিযান পরিচালনা করেন এবং তিনি জর্জীয়দের কাছে আবুল কাসিম নামে পরিচিত ছিলেন। এটি আব্বাসীয় খিলাফতের পক্ষ থেকে জর্জিয়ার উপর তাদের দুর্বল হয়ে পড়া কর্তৃত্ব ধরে রাখার শেষ দিকের একটি বড় প্রচেষ্টা ছিল। সে সময় জর্জিয়া ছিল বিভিন্ন স্থানীয় রাজ্য ও মুসলিম শাসিত অঞ্চলের একটি জটিল সমষ্টি। ইউসুফ তিফলিসকে তার অভিযানের ঘাঁটি হিসেবে ব্যবহার করেন। তিনি প্রথমে কাখেতিতে আক্রমণ চালিয়ে উজারমা ও বোচর্মা দুর্গ দখল করেন; তবে শান্তির আবেদন করলে কাখেতির শাসক কভিরিকেকে উজারমা ফিরিয়ে দেওয়া হয়। এরপর তিনি কার্তলিতে অগ্রসর হন, যেখানে উফলিসৎসিখে দুর্গের প্রতিরক্ষাকারীরা নিজেরাই তাদের দুর্গ ধ্বংস করে দেয়। সেখান থেকে তিনি সামৎসখে ও জাভাখেতি অঞ্চলে অভিযান চালান। তমোগভি দুর্গ দখল করতে ব্যর্থ হলেও তিনি কুয়েলি দুর্গ দখল করেন এবং এর রক্ষক গোব্রনকে হত্যা করেন। মুসলিম ঐতিহাসিক সূত্রগুলো এসব ঘটনার বিষয়ে প্রায় সম্পূর্ণ নীরব।

## কারাদণ্ড, মুক্তি ও মৃত্যু
উজির ইবনুল ফুরাত অপসারণের পর ইউসুফ খলিফার কাছে প্রদেয় বার্ষিক খাজনার একটি অংশ আটকে রাখা শুরু করেন। ৯১৫ বা ৯১৬ সালে তিনি খলিফার একজন দূতকে বন্দি করেন, যদিও পরে তাকে মুক্তি দিয়ে উপহার ও অর্থসহ ফেরত পাঠান। ৯১৭ সালে ইবনুল ফুরাত পুনরায় উজির পদে ফিরে এলে ইউসুফ জাঞ্জান, আবহার, কযবিন ও রায় শহর সামানীয়দের কাছ থেকে দখল করেন এবং আশা করেন যে, ইবনল ফুরাত খলিফা আল-মুকতাদিরের সাথে তার সম্পর্ক মসৃণ করবেন। কিন্তু খলিফা রাগান্বিত হয়ে ইউসুফের বিরুদ্ধে একটি বাহিনী প্রেরণ করেন, যাকে ইউসুফ পরাজিত করেন। এরপর মুনিস খাদিমের নেতৃত্বে দ্বিতীয় আব্বাসীয় বাহিনী আগমন করলে তিনি আর্দাবিলে পশ্চাদপসরণ করতে বাধ্য হন। যদিও উজির ইবনুল ফুরাত খলিফাকে ইউসুফকে গভর্নর হিসেবে স্বীকৃতি দিতে রাজি করানোর চেষ্টা করেন, তবে খলিফা তা প্রত্যাখ্যান করেন। ৯১৮ সালে আর্দাবিলের কাছে আব্বাসীয় বাহিনী ইউসুফের কাছে পরাজিত হয়। কিন্তু ৯১৯ সালে পরিস্থিতি পাল্টে যায় এবং ইউসুফ নিজেই পরাজিত হন। এরপর তাকে বন্দি করে বাগদাদে নিয়ে যাওয়া হয়, যেখানে তিনি প্রায় তিন বছর কারাবন্দি থাকেন।

এই সময়ে তার বিশ্বস্ত গোলাম সুবুক আজারবাইজানের নিয়ন্ত্রণ গ্রহণ করেন এবং প্রভুর অনুপস্থিতিতে প্রদেশটি রক্ষা করেন। তিনি তার বিরুদ্ধে প্রেরিত একটি আব্বাসীয় বাহিনীকে পরাজিত করতেও সক্ষম হন। ৯২২ সালে ইউসুফ মুক্তি পান এবং খলিফা তাকে আজারবাইজান ও সামানীয় সাম্রাজ্য থেকে দখল করা প্রদেশগুলোর গভর্নর হিসেবে পুনর্বহাল করেন। আজারবাইজানে ফিরে তিনি দেখতে পান যে, সুবুক মৃত্যুবরণ করেছেন। ৯২৪ সালে তিনি রায় পুনরায় দখল করেন, যেখানকার স্থানীয় গভর্নর সামানিদের বিরুদ্ধে বিদ্রোহ করেছিল। তবে তিনি এলাকা ত্যাগ করলে রায়ের জনগণ তার নিযুক্ত কর্মকর্তাদের বহিষ্কার করে। ৯২৫ সালে ইউসুফ সাময়িকভাবে আবার রায়ে ফিরে আসেন। ৯২৬ সালে খলিফা তাকে কারামাতিদের বিরুদ্ধে অভিযানের দায়িত্ব দেন। ৯২৭ সালে সংখ্যায় বেশি সৈন্য থাকা সত্ত্বেও কুফার নিকটে কারমাতি বাহিনীর কাছে ইউসুফের বাহিনী পরাজিত হয়। তিনি বন্দি হন এবং ৯২৮ সালে নিহত হন। এরপর তার ভাতিজা আবু মুসাফির আজারবাইজানে তার স্থলাভিষিক্ত হন।

## তথ্যসূত্র


## উৎস

* 

বিষয়শ্রেণী:আমির
বিষয়শ্রেণী:মুসলিম শাসক
বিষয়শ্রেণী:৯২৮-এ মৃত্যু
বিষয়শ্রেণী:১০ম শতাব্দীর মধ্যপ্রাচ্যের রাজশাসক
বিষয়শ্রেণী:যুদ্ধবন্দি